Miodrag Vllahovic: pavarësisht se cili do të jetë rezultati i referendumit, bashkimi i Malit të Zi me Serbinë ka marrë fund
Në Qendrën për Studime Strategjike e Ndërkombëtare zhvillohet një forum mbi referendumin e 21 majit në Mal të Zi
Ministri i Jashtëm i Malit të Zi, Miodrag Vllahovic, pret që referendumi të jetë i sukesesshëm dhe menjëherë pas tij, të shpallet pavarësia e Malit të Zi. Ai theksoi se arsyeja e përpjekjeve për pavarësi ka të bëjë me të ardhmen e të gjithë popullsisë së Malit të Zi. Sipas kushteve të vendosura nga Bashkimi Evropian, në se 50 për qind e votuesve malazezë marrin pjesë në referendum dhe në se 55 për qind e tyre votojnë pro, pavarësia do të njihej nga komuniteti ndërkombëtar. Ministri i Jashtëm Vllahovic thotë se pavarësisht se cili do të jetë rezultati i referendumit, lidhja e vendit të tij me Serbinë ka marrë fund. Ai paralajmëroi se një rezultat i referendumit mes 50 dhe 55 përqind duhet trajtuar me seriozitet. Ai shfaqi shpresën që praktikat e ndjekura gjatë 15 vjetëve të fundit në Ballkanin perëndimor dhe në vendet e ish-jugosllavisë, ku komuniteti ndërkombëtar reagoi dhe i zgjidhi krizat vetëm pasi ato ndodhën, të mos përsëriten në rastin e referendumit për pavarësi të Malit të Zi. Drejtori i Projektit për Demokracitë e Reja Evropiane në Qendrën për Studime Strategjike e Ndërkombëtare, Janush Bugajski, i cili kryesoi forumin, shfaqi shpresën që rezultati i referendumit të jetë i qartë. Sipas anketa të opinionit publik, rreth 43 për qind e popullsisië janë në favor të pavarësisë dhe 31 për qind e kundërshtojnë atë, ndërsa 24 për qind janë të pavendosur. Ministri i jashtëm malazez shprehu besimin që komuniteti ndërkombëtar ta shtojë angazhimin e tij në zgjidhjen e çështjeve të hapura në Ballkanin perëndimor. Në përfundim, zoti Vllahovic theksoi se pavarësia e Malit të Zi do ta ndihmojë Sërbinë. Opozita në Mal të Zi, që është pro bashkimit me Serbinë, thotë se do të pajtohet me rezultatin e referendumit. Edhe Serbia thotë se do ta pranojë rezultatin e votimit të popullit malazez.